送周子上赴宜春
作者：胡銓
朝代：宋

paragraphs: 憶昔昌黎伯，直諫氣凜然。
又聞贊皇公，直道薄雲天。
堂堂兩宗工，蓋世勳無前。
朅來著此邦，仰山同不騫。
公今又繼往，相望三百年。
風流雖已矣，遺跡儼弗愆。
邦風雜未純，雕俗頑莫鎸。
要須痛一洗，興氓作其賢。
束吏縛猛虎，愛民烹小鮮。
課爲天下最，名壓坐中先。
鳳尾催歸詔，看看下小旃。
踐槐知不晚，開旦促曹韉。